মুক্তিযোদ্ধাদেরকে নিয়ে একটি জাতীয় মিলিশিয়া গঠনের উদ্যোগটিও ছিল তাজউদ্দীনের নিজের চিন্তা-প্রসূত। এসম্পর্কে একটি সরকারি ঘোষণাও প্রকাশিত হয়েছিল। এতে বলা হয়েছিল যে, অর্থনীতির পুনর্গঠন ও স্বাভাবিকতা ফিরিয়ে আনার সঙ্গে সঙ্গে ধর্মনিরপেক্ষতা ও সমাজতন্ত্রের প্রতিষ্ঠার দুরূহ কর্তব্য সম্পাদনের লক্ষ্যে মুক্তিযোদ্ধাদের নিয়ে এ বাহিনীটি গঠিত হবে। কিন্তু ওই ঘোষণাটি কার্যকর করা হয় নি, তার বিপরীতে রক্ষীবাহিনী গঠন করা হয়েছিল, যার অধিকাংশ সদস্যই এসেছিলেন মুজিববাহিনীর ধারাপ্রবাহ থেকে।২৫ পরবর্তীতে দেখা গেছে যে মুজিববাহিনীর মতোই রক্ষীবাহিনীরও প্রধান কাজ হয়ে দাঁড়িয়েছিল বামপন্থীদেরকে নির্মূল করা। এতে করে আলবদর রাজাকারদের সুবিধা হয়েছে, তারা দমফেলার এবং ক্রমান্বয়ে পুনর্বাসিত ও সুসংগঠিত হবার সুযোগ পেয়ে গেছে।